Milan Zemko

PhDr. Milan Zemko, CSc. (* 7. júl 1944, Čierny Balog – † 13. september 2013, Bratislava) bol slovenský historik, pôsobil ako vedecký pracovník Historického ústavu Slovenskej akadémie vied. Vo svojej práci sa zaoberal politickým systémom medzivojnového Česko-Slovenska a politickými dejinami Slovenska a medzivojnového Česko-Slovenska. Počas štúdia vstúpil do KSS. Z tejto však bol v roku 1968 vylúčený. Do politiky sa vrátil po páde komunizmu v roku 1989, keď sa v roku 1990 stal najprv poslancom Slovenskej národnej rady za VPN a následne do roku 1997 pracoval v Kancelárii prezidenta SR.

 Životopis 
Narodil sa v obci Čierny Balog. V roku 1966 úspešne absolvoval Filozofickú fakultu Univerzity Komenského v Bratislave. Počas štúdia vstúpil do KSS. Na fakulte zostal pôsobiť ako interný ašpirant v odbore dejiny estetiky. V roku 1968 bol z dôvodu nesúhlasu so vstupom vojsk do Česko-Slovenska vylúčený z KSS a následne v roku 1970 aj z postgraduálneho štúdia. Od tohto obdobia nemohol publikovať. Do roku 1989 tak pôsobil na rôznych pozíciách, na konci 80. rokov 20. storočia mohol začať pôsobiť v mesačníku Slovenské pohľady. Súčasne sa snažil udržiavať kontakty s disidentmi. V roku 1986 získal titul doktor filozofie (PhDr.). Po páde komunizmu pôsobil na Filozofickej fakulte Univerzity Komenského v rokoch 1989 a 1990 ako pedagóg. V marci 1990 bol kooptovaný do Slovenskej národnej rady za Verejnosť proti násiliu. Vo voľbách v roku 1990 bol potom aj zvolený do Slovenskej národnej rady za VPN, pričom bol zvolený za podpredsedu SNR. Túto funkciu vykonával do júna 1992. Od septembra 1992 do marca 1993 pracoval v Politologickom kabinete Slovenskej akadémie vied. V roku 1993 získal za svoju činnosť Cenu SAV. V tomto roku získal tiež titul kandidát vied (CSc.). V rokoch 1993 až 1997 pracoval v pozícii riaditeľa odboru vnútornej politiky v Kancelárii prezidenta SR Michala Kováča. Súčasne bol jeho poradcom. V roku 1997 začal pracovať v Historickom ústave SAV ako samostatný vedecký pracovník na oddelení novších dejín, ktoré sa špecializuje na obdobie rokov 1918 až 1945. Špecializoval sa na politické dejiny Slovenska a medzivojnového Česko-Slovenska. V období rokov 2001 až 2005 bol člen predsedníctva SAV.   

 Bibliografia 
 Slovensko - krajina v medzičase (Kalligram, Bratislava 2002)
 Slovensko v Československu 1918 - 1939 (Veda, Bratislava 2004)
 Občan, spoločnosť, národ: v pohybe slovenských dejín (Historický ústav SAV, Bratislava 2010)
 V medzivojnovom Československu 1918 - 1939 (Veda, Bratislava 2012)

 Referencie 

 Externé odkazy 
Zomrel historik Milan Zemko, ktorý sa nebál búrať mýty
Zomrel slovenský historik Milan Zemko

 Zdroje 
Životopis Milana Zemka (SAV)
Životopis Milana Zemka

Kategória:Osobnosti z Čierneho Balogu
Kategória:Slovenskí historici
Kategória:Absolventi Filozofickej fakulty Univerzity Komenského v Bratislave
Kategória:Vyučujúci na Filozofickej fakulte Univerzity Komenského v Bratislave
Kategória:Slovenskí politici
Kategória:Poslanci SNR
Kategória:Politici KSS
Kategória:Vylúčení z KSČ do roku 1989
Kategória:Politici VPN
Kategória:Pracovníci Slovenskej akadémie vied
Kategória:Držitelia Radu Ľudovíta Štúra I. triedy